CELEX: 62008TN0356
Language: da
Date: 2008-09-01 00:00:00
Title: Sag T-356/08: Sag anlagt den 1. september 2008 — Den Hellenske Republik mod Kommissionen

8.11.2008   
            
            
               DA
            
            
               Den Europæiske Unions Tidende
            
            
               C 285/48
            
         Sag anlagt den 1. september 2008 — Den Hellenske Republik mod Kommissionen
   (Sag T-356/08)
   (2008/C 285/88)
   Processprog: græsk
   Parter
   
      Sagsøger: Den Hellenske Republik (ved K. Chalkias og E. Leftheriotou, som befuldmægtigede)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den Hellenske Republiks søgsmål antages til realitetsbehandling, og den anfægtede beslutning annulleres i sin helhed, subsidiært ændres Kommissionens beslutning således, at der ikke foretages nogen korrektion inden for sektoren for markafgrøder for høstårene 2004 og 2005, eller at korrektionen under alle omstændigheder begrænses til 5 % og kun for så vidt angår udgifterne til hård hvede.
            
         
               —
            
            
               Et beløb på 609 833,96 EUR fradrages den påtænkte korrektion på 127 714 520,73 EUR eller enhver anden eventuel korrektion, som påtænkes nærværende sagsanlæg.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   I nærværende søgsmål med påstand om annullation af Kommissionens beslutning E(2008) 3411 af 8. juli 2008, der blev offentliggjort som beslutning 2008/582/EF og vedrører udelukkelse fra EF-finansiering af udgifter på 127 714 520,73 EUR, som Den Hellenske Republik har afholdt for Den Europæiske Udviklings- og Garantifond for Landbruget (EUGFL), har sagsøgeren fremført følgende annullationsanbringender:
   Med det første annullationsanbringende om korrektionen vedrørende dyrkning af hård hvede og undtagen til hård hvede gøres det gældende, at der er foretaget en fejlagtig fortolkning og anvendelse af artikel 4 i forordning (EØF) nr. 3508/92 (1), artikel 1, stk. 3, i forordning (EF) nr. 1593/2000 (2), artikel 58 i forordning (EF) nr. 445/2002 (3) og artikel 20 i forordning (EF) nr. 1782/2003 (4), da identificering af ejendomme i henhold til disse bestemmelser også er tilladt med andet kortmateriale med samme værdi som ortofotos, subsidiært at der er anlagt en fejlagtig bedømmelse af de faktiske omstændigheder, og at de omtvistede korrektioner er utilstrækkeligt begrundede. Det gøres ligeledes gældende, at der ikke er hjemmel til at pålægge korrektionen, da Kommissionen ifølge sagsøgeren har bedømt de faktiske omstændigheder fejlagtigt og har overskredet grænserne for sin skønsbeføjelse, idet den fandt, at kontrollerne på stedet ikke var blevet gennemført rettidigt.
   Med det andet annullationsanbringende gøres det gældende, at den anførte nedsættelse savner hjemmel og er utilstrækkeligt begrundet, og at der er sket en tilsidesættelse af proportionalitetsprincippet og af princippet om beskyttelse af den berettigede forventning, idet Kommissionen ifølge sagsøgeren var blevet orienteret om den retslige hindring, som forsinkede færdiggørelsen af kontrolsystemet, og som efter anvisning fra og i samarbejde med Kommissionen blev indføjet i en handlingsplan med henblik herpå.
   
      (1)  Rådets forordning (EØF) nr. 3508/92 af 27.11.1992 om et integreret system for forvaltning og kontrol af visse EF-støtteordninger (EFT L 255, s. 1).
   
      (2)  Rådets forordning (EF) nr. 1593/2000 af 17.7.2000 om ændring af forordning (EØF) nr. 3508/92 om et integreret system for forvaltning og kontrol af visse EF-støtteordninger (EFT L 182, s. 4).
   
      (3)  Kommissionens forordning (EF) nr. 445/2002 af 26.2.2002 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) (EFT L 74, s. 1).
   
      (4)  Rådets forordning (EF) nr. 1782/2003 af 29.9.2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (EUT L 270, s. 1).